钦定古今图书集成/方舆汇编/职方典/第1405卷 > 《游龙隐岩记》前人
## 钦定古今图书集成/方舆汇编/职方典/第1405卷 > 《游龙隐岩记》前人

阳月之五日，余先出东江门，荡小艇，绝江抵东岸，其
友黄子、刘子从之，过花桥，桥侧巨石拔地数丈，有树
相搂结，倒影漾波。余却观裴回，循桥南山转行，又有
石竖山角，若卓杖。愈南，从怡云亭址先入后洞，至则
二君已轩轩翔且歌矣。洞面西俯江瞰城，然不见城，
独见群山之巅，虽隆冬翠冉冉飞几案间矣。阔可坐
二三千指，高不下数丈，上悬若幢盖。后壁稍左，有宋
磨刻二：其一即蔡京所书《元祐党籍》，首司马光、吕公
著、苏轼、刘安世诸君子，凡三百馀人。其一为宁宗书，
字颇遒劲。二君酌而吊宋之君臣曰：“彼京者，凭天子
命，谓足以贬斯人百世矣，不知反褒且远也。自今观
之，则孰褒孰贬，孰荣孰辱？”余曰：“天下”有道，则是非在
上在当时；天下无道，则是非在下，在后世。相与叹且
笑。出洞，石多墙立，磨刻“宋方信孺”三大字，颇伟，又有
记侬智高事。折而东，即龙隐处。初入稍狭，中乃穹朗，
上有龙迹夭矫，长数十丈，鳞鬣宛然，疑龙从上跃出，
印石成文，古称龙拏石如泥，其或然与？穿岩而出，即
漓江支流，下深不测。春下水弥岩，非舟不通。今水落，
舟止停石下。予与二君登舟酌酒放歌。二君曰：“岩藏
司马诸君子名。所谓龙隐，非耶？”余曰：“龙，神物。非隐非
不隐，非显非不显。故曰：‘与时偕行，龙何心为’？”乃为歌
曰：“山之谾兮，维龙之宫兮，与道冲兮。山之辟兮，维龙
之骘兮，与道适兮。”歌未阕，遂鼓枻去而东。